Samuel Solenský - hokej

Hokej hrám už 17 rokov a za ten čas som zažil veľa skvelých zážitkov. Hral som na medzinárodných turnajoch, mal som tu česť hrať za juniorské výbery Národneho mužstva a s hokejom som precestoval veľkú časť hokejového sveta. Ale ak mám vybrať iba jednu spomienku, tak je to na turnaj v Milevsku ( Česká republika). Bol som v 4. ročníku na základnej škole a náš tréner nás prihlásil na Vianočný turnaj do Milevska. Všetci sme sa veľmi tešili, až kým nám náš vedúci mužstva nepovedal, proti komu budeme hrať. Boli to veľkokluby ako Sparta Praha, Bratislava alebo Letci z Letňan. Keď sa to dozvedeli niektorí chlapci zo šatne, tak sa odhlásili z turnaja a vyhlasovali, že nehodlajú cestovať 12 hodín autobusom, aby sme prehrali všetky zápasy. Nakoniec sme pozberali aspoň 14 chlapcov a vyrazili sme. Boli sme najviac podceňované mužstvo a nikto nám neveril. Chlapci z Prahy ani nevedeli, že vôbec nejaké Michalovce existujú. Všetci sme chceli dokázať, že aj my vieme hrať hokej. Základnou skupinou sme prešli bez prehry a vo fínále sme si poradili s pražskou Spartou 4:3 po nájazdoch. Doteraz mi pri spomienke na tento turnaj vybehne úsmev na tvári. Mužstvo, ktoré všetci odpisovali a nedávali nám žiadne šance, dokázalo, že keď sa hrá srdcom a vytvorí sa skvelá partia, dokážete veľké veci.

 ZŠ, Školská 2, Michalovce